62018TJ0310_RES
Byla T‑310/18
European Federation of Public Service Unions (EPSU)irJan Goudriaan
prieš
Europos Komisiją
2019 m. spalio 24 d. Bendrojo Teismo (devintoji išplėstinė kolegija) sprendimas
„Socialinė politika – Socialinių partnerių dialogas Sąjungos lygmeniu – Susitarimas „Centrinės valdžios institucijų tarnautojų ir darbuotojų informavimo ir konsultavimosi su jais bendroji sistema“ – Bendras pasirašiusių šalių prašymas įgyvendinti šį susitarimą Sąjungos lygmeniu – Komisijos atsisakymas pateikti sprendimo pasiūlymą Tarybai – Ieškinys dėl panaikinimo – Aktas, dėl kurio galima pareikšti ieškinį – Priimtinumas – Komisijos diskrecija – Socialinių partnerių autonomija – Subsidiarumo principas – Proporcingumas“
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Komisijos sprendimas atsisakyti pateikti Tarybai sprendimo, kuriuo Sąjungos lygmeniu būtų įgyvendinamas socialinių partnerių sudarytas susitarimas, pasiūlymą – Taikymas
(SESV 155 straipsnio 2 dalis ir 263 straipsnis)
(žr. 20, 22–36 punktus)
Socialinė politika – Susitarimas dėl socialinės politikos – Socialinių partnerių susitarimai – Įgyvendinimas Tarybos sprendimu, priimtu remiantis Komisijos pasiūlymu – Komisijos iniciatyvos teisė – Apimtis – Susitarimą pasirašiusių šalių bendras prašymas – Komisijos pareiga pateikti Tarybai sprendimo pasiūlymą – Nebuvimas
(ESS 17 straipsnio 2 dalis; SESV 155 straipsnio 2 dalis)
(žr. 51, 66, 67, 73, 74, 78, 79, 81, 82, 90, 93, 103 punktus)
Institucijų aktai – Teisinis pobūdis – Pagal teisėkūros procedūrą priimamas aktas – Sąvoka – Priemonės, priimtos pasibaigus socialinių partnerių sudarytų susitarimų įgyvendinimo Sąjungos lygmeniu procedūrai – Netaikymas
(SESV 155 straipsnio 2 dalis ir 289 straipsnis)
(žr. 69 punktą)
Socialinė politika – Susitarimas dėl socialinės politikos – Socialinių partnerių susitarimai – Įgyvendinimas Tarybos sprendimu, priimtu remiantis Komisijos pasiūlymu – Komisijos iniciatyvos teisė – Sąlyga – Demokratijos principo paisymas – Susitarimą pasirašiusių šalių atstovaujamumas – Subsidiarumo ir proporcingumo principų laikymasis
(ESS 17 straipsnio 1 dalis; SESV 155 straipsnis)
(žr. 75, 95, 96, 98, 137 punktus)
Socialinė politika – Susitarimas dėl socialinės politikos – Socialinių partnerių susitarimai – Įgyvendinimas Tarybos sprendimu, priimtu remiantis Komisijos pasiūlymu – Komisijos iniciatyvos teisė – Komisijos diskrecija – Teisminė kontrolė – Ribos
(ESS 17 straipsnio 1 dalis; SESV 155 straipsnis)
(žr. 108–112 punktus)
Santrauka
2019 m. spalio 24 d. priimtame Sprendime EPSU ir Goudriaan / Komisija (T‑310/18) Bendrasis Teismas atmetė ieškinį dėl panaikinimo, pareikštą dėl Komisijos sprendimo atsisakyti pateikti Tarybai sprendimo, kuriuo Sąjungos lygmeniu būtų įgyvendinamas Europos socialinių partnerių pasirašytas susitarimas, pasiūlymą.
2015 m. gruodžio mėn. socialiniai partneriai, remdamiesi SESV 155 straipsnio 1 dalimi, pasirašė susitarimą „Centrinės valdžios institucijų tarnautojų ir darbuotojų informavimo ir konsultavimosi su jais bendroji sistema“ (toliau – Susitarimas). Vėliau jie kartu paprašė Komisijos pateikti pasiūlymą dėl Susitarimo įgyvendinimo Sąjungos lygmeniu Tarybos sprendimu, priimtu remiantis SESV 155 straipsnio 2 dalimi. Tačiau 2018 m. kovo mėn. Komisija socialinius partnerius informavo apie atsisakymą pateikti Tarybai tokio sprendimo pasiūlymą. Toks sprendimas atsisakyti pateikti pasiūlymą buvo grindžiamas, pirma, centrinės valdžios institucijų specifiniu pobūdžiu, nes jos vykdo viešosios valdžios funkcijas, antra, nuostatų, susijusių su šių institucijų tarnautojų ir darbuotojų informavimu ir konsultavimusi su jais, buvimu daugelio valstybių narių nacionalinėje teisėje ir, trečia, didelių skirtumų, kiek tai susiję su minėtų institucijų apibrėžimu ir ribomis, buvimu atskirose valstybėse narėse, todėl galimo Tarybos sprendimo, kuriuo įgyvendinamas Susitarimas, taikymo sritis, nelygu valstybė narė, būtų didesnės ar mažesnės apimties.
Bendrasis Teismas visų pirma nusprendė, kad Komisijos sprendimas atsisakyti pateikti pasiūlymą yra aktas, kurį galima ginčyti. Viena vertus, jis negali būti laikomas parengiamuoju aktu, kita vertus, galimas didelės diskrecijos buvimas nesudaro kliūčių ieškinio priimtinumui.
Toliau Bendrasis Teismas pažymėjo, kad tais atvejais, kai socialiniai partneriai derėjosi dėl susitarimo ir jį sudarė pagal SESV 155 straipsnio 1 dalį, o jį pasirašiusios šalys pateikė bendrą prašymą dėl šio susitarimo įgyvendinimo Sąjungos lygmeniu Tarybos sprendimu, priimtu remiantis SESV 155 straipsnio 2 dalimi, Komisija neprivalo tenkinti šio prašymo ir turi įvertinti, ar reikia pateikti pasiūlymą šiuo klausimu Tarybai.
Šiuo klausimu Bendrasis Teismas pridūrė, kad Komisija turi ne tik patikrinti tokio susitarimo sąlygų griežtą teisėtumą, bet ir atsižvelgti į bendrąjį Sąjungos interesą, taigi įvertinti šio susitarimo galimo įgyvendinimo Sąjungos lygmeniu galimybę, taip pat atsižvelgiant į politinio, ekonominio ir socialinio pobūdžio argumentus.
Galiausiai Bendrasis Teismas nurodė, kad Komisija turi didelę diskreciją ir atsisakymo atveju Bendrasis Teismas turi atlikti ribotą Komisijos priimto sprendimo kontrolę.